
                                                                                                                                  Άλιμος, 19-5-2026

Όλοι την Πέμπτη 21 Μάη, 10.30 π.μ. στην κινητοποίηση της ΑΣΓΜΕ στο ΥΠΑΙΘΑ

Βρισκόμαστε στο πλευρό των γονέων για τους μαθητές μας!

Εδώ και τώρα ουσιαστικά μέτρα στήριξης όλων των μαθητών!

Το ΔΣ της ΕΛΜΕ Νότιας Αθήνας στηρίζει την κινητοποίηση της Ανώτατης Συνομοσπονδίας Γονέων Μαθητών Ελλάδος την Πέμπτη 21/5/2026 στο Υπουργείο για να ληφθούν εδώ και τώρα εκτάκτως ουσιαστικά μέτρα επιστημονικής παιδαγωγικής στήριξης των μαθητών μας και του προσωπικού των σχολικών μονάδων, αφού μετά το σοκαριστικό συμβάν της αυτοκτονίας των δύο μαθητριών στην Ηλιούπολη, γινόμαστε για άλλη μια φορά μάρτυρες της κυβερνητικής και κρατικής αναλγησίας. 

Το υπουργείο επιμένει να μη δεσμεύεται για την κάλυψη με απαραίτητο επιστημονικό προσωπικό σε όλα τα σχολεία μπροστά στην διεξαγωγή των πανελλαδικών εξετάσεων, ενώ επιμένει στη διάχυση των ευθυνών για να μην αναλάβει η κυβέρνηση τις δικές της!

Την ίδια στιγμή παίρνει πίσω ακόμα και τα ημίμετρα που εφάρμοσε για ένα διάστημα δύο εβδομάδων σε σχολεία με αντίστοιχα τραγικά περιστατικά στο 7ο Γυμνάσιο Χαϊδαρίου και στα 57ο - 61ο   Δημοτικά σχολεία Αθηνών, όπου και εκεί αυτά επιστρέφει ξανά η «κανονικότητα» των ψυχολόγων «γυρολόγων» της μιας ημέρας την εβδομάδα για όλο το σχολείο!

ΩΣ ΕΔΩ! Τα παιδιά μας δεν είναι αριθμοί, είναι ζωές! 

Καλούμε το Υπουργείο Παιδείας να πάρει έστω την τελευταία στιγμή μέτρα ψυχολογικής στήριξης για όλα τα παιδιά που δίνουν φέτος πανελλαδικές εξετάσεις. 

Απαιτούμε μόνιμη και σταθερή παρουσία επαρκούς και εξειδικευμένου επιστημονικού προσωπικού (ψυχολόγοι, κοινωνικοί λειτουργοί) σε κάθε σχολική μονάδα σε καθημερινή βάση.

Καλούμε την κυβέρνηση να εγκαταλείψει άμεσα κάθε σκέψη να επιβάλει νέους εξεταστικούς φραγμούς σε όλο το Λύκειο που το μόνο που θα φέρει είναι γενίκευση και όξυνση του άγχους στα παιδιά μας. 

Δεν θα συνηθίσουμε έναν κόσμο όπου οι μαθητές μας ασφυκτιούν! Θα παλέψουμε να τον αλλάξουμε!

	Για το Δ.Σ. της ΕΛΜΕ

